ברכיופודים
טקסונומיה

קיים מגוון נרחב של מאובנים של סוגי ברכיופודים, אבל עם מעט מאוד מאפיינים שלדיים, בעוד שמגוון הסוגים המודרניים קטן בהרבה, אבל מהם ניתן לדעת על מאפיינים של רקמות רכות כמו גם על השלד – ולשני הסוגים יש מגבלות המקשות לייצר סיווג מקיף של הברכיופודים. מערכת הברכיופודים חוותה אבולוציה מתכנסת ומהפכים (שבהם נראה כאילו קבוצה מאוחרת יותר איבדה מאפיין שהיה לה בקבוצת ביניים וחזרה למאפיין שנראה לאחרונה בקבוצה העתיקה ביותר). מכאן ברור מדוע כמה טקסונומים מאמינים שמוקדם מדי להגדיר רמות גבוהות יותר דוגמת סדרה, וממליצים על גישת "מהתחתית כלפי מעלה" המזהה קודם את הסוגים ורק אז מקבצת אותם לקבוצות ביניים.
עם זאת, טקסונומים אחרים מאמינים שכמה תבניות של מאפיינים יציבות מספיק על מנת שהגדרת סיווגים ברמות הגבוהות תהיה בעלת ערך, אף שיש דעות שונות מה צריכים להיות סיווגים אלו. הסיווג ה"מסורתי" הוגדר לראשונה ב-1869, שתי גישות מרחיבות נקבעו בשנות ה-90 של המאה ה-20:
בסיווג המסורתי חולקו הברכיופודים לשני סוגים: בעלי מפרק משוכלל (Articulata), שלהם יש מפרקים משוננים בין הקשוות, בעוד שהקשוות של בעלי המפרק הפשוט (Inarticulata) נצמדים בכוח השרירים בלבד.
סיווג שהוצע בשנות ה-90, התבסס על החומר ממנו עשויות הקונכיות, וצרף את הברכיופודים בעלי המפרק המשוכלל יחד עם הברכיופודים מהמשפחה Craniida בעלי המפרק הפשוט לקבוצה Calciata - בעלי קונכייה מקלציט. הסדרות Lingulida ו-Discinida בעלי המפרק הפשוט קובצו לקבוצה Lingulata - בעלי קונכיות עשויות מכיטין וזרחת הסידן.
חלוקה לשלוש קבוצות, גם היא משנות ה-90, ממקמת את ה-Craniida בקבוצה נפרדת ה-Craniformea. ה-Lingulida וה-Discinida מאוגדים לקבוצה Linguliformea וה-Rhynchonellida וה-Terebratulida מאוגדים לקבוצה Rhynchonelliformea.
| סיווג "מסורתי"> גישת "Calciata".חלוקה לשלוש קבוצות  .סדרה | Inarticulata> Lingulata.Linguliformea.Lingulida | Inarticulata> Lingulata.Linguliformea.Discinida | Inarticulata> Calciata.Craniformea.Craniida | Articulata> Calciata.Rhynchonelliformea.Terebratulida | Articulata> Calciata.Rhynchonelliformea.Rhynchonellida |
| --- | --- | --- | --- | --- | --- |
| מפרק | בלתי משונן | בלתי משונן | בלתי משונן | שיניים ושקעים | שיניים ושקעים |
| פי הטבעת | בחזית הגוף, בקצה המעיים בצורת U | בחזית הגוף, בקצה המעיים בצורת U | בחזית הגוף, בקצה המעיים בצורת U | אין | אין |
| רגלית | מכילה חלל קרביים עם שרירים העוברים בתוכה | מכילה חלל קרביים עם שרירים העוברים בתוכה | אין רגלית | אין חלל קרביים, השרירים בנקודה שבה היא מצטרפת לגוף | אין חלל קרביים, השרירים בנקודה שבה היא מצטרפת לגוף |
| רגלית | ארוכה, בתוך מחילה | קצרה, צמודה למשטחים קשים | אין, הקונכייה צמודה למשטח | קצרה, צמודה למשטחים קשים | קצרה, צמודה למשטחים קשים |
| ציפוי הקונכית (Periostracum) | גליקוזאמינוגליקן וכיטין | גליקוזאמינוגליקן וכיטין | כיטין | חלבונים | חלבונים |
| השכבה העיקרית (האמצעית) הביומינרלית של הקונכייה | גליקוזאמינוגליקן ואפטיט (זרחת הסידן) | גליקוזאמינוגליקן ואפטיט (זרחת הסידן) | קלציט (סוג של פחמת הסידן) | קלציט (סוג של פחמת הסידן) | קלציט (סוג של פחמת הסידן) |
| השכבה הפנימית הביומינרלית של הקונכייה | קולגן וחלבונים אחרים, כיטינופוספט ואפטיט | קולגן וחלבונים אחרים, כיטינופוספט ואפטיט | קלציט | חלבונים וקלציט | חלבונים וקלציט |
| זיפים סביב הפתח בין הקשוות | כן | כן | לא | כן | כן |
| חלל הקרביים מחולק לגמרי | כן | כן | לא | כן | כן |
כיום מוכרים כ-330 מינים חיים של ברכיופודים מקובצים במעל ל-100 סוגים. הרוב הגדול של הברכיופודים המודרניים הם rhynchonelliform‏ (Articulata, אבל למעט Craniida).